Hlina, Alojz, poslanec NR SR (2015-03-24):
Vážená pani predsedajúca, vážená pani ombudsmanka, vážené kolegyne, kolegovia, súhlasím s predrečníkom, čo sa týka toho až osobného postoja. A naozaj si myslím, že máme dobrého ombudsmana, obzvlášť keď vidíme takú personálnu mizériu, teraz s ktorou sa boríme. Ako začať, ja som rozmýšľal. SMER vyjadril svoj vzťah k ľudským právam aj účasťou, to ja dlhodobo kritizujem, tu, asi majú průser po piatku, tak dostali inštrukcie, že tu majú byť viacerí. Ale oni dlhodobo vyjadrujú svoj vzťah k tomu svojou fyzickou prítomnosťou. A koniec koncov zdá sa, že to potvrdili aj svojou personálnou nomináciou do výboru pre ľudské práva. Čiže tiež to určitým spôsobom predznamenáva ten ich vzťah, možno som protivný, možno nie som protivný, ale poriadna strana by mala mať informácie o tom, čo ich ľudia robia. Možno ich nemajú. Tak tá personálna nominácia je výrazom toho, čiže kto tam bol. To meno nepoviem, ale však viete, o kom, alebo o čom, hovorím, koniec koncov SMER má, zdá sa, v personálnej práci zvláštne nastavenia, čoho sme svedkom aj na Úrade vlády. A to prípadne dávam ako podnet, pani ombudsmanka, či do budúcna netreba riešiť túto situáciu, trebárs do určitého uhla pohľadu sa to môže javiť ako diskriminačné. Nie každá žena je tak pekná. Viete, niekto to má od Boha, niekto sa k tomu dopracuje. Ale podľa mňa ak je to kvalifikačným predpokladom, môže sa to javiť ako diskriminačné. Obzvlášť minimálne Úrad vlády by mal ísť príkladom, že nediskriminuje. Tento trend ja vidím tuná v parlamente. Tu toľko princezien tu cupitká po chodbách, to som teda fakt nevidel. Ja sa nikoho nechcem dotknúť, ale je dobré, keď je žena pekná, ja ako konzervatívec môžem teda dielo Stvoriteľa oceniť pohľadom, lebo by sa Stvoriteľ nahneval, keby som neurobil toto, ale nič viac. Ale tiež proste sa hovorí odtiaľ potiaľ. A naozaj si nemyslím, že toto je personálna práca. A môže sa to javiť ako diskriminačné. Čiže to tiež by ste mali podľa mňa sledovať. Ja si tiež myslím, že ste urobili kus práce aj sa tomu venujete, čo je dobré. A zdá sa, že tej práce budete mať čoraz viac. Ja neviem teda, aké sú presne tie vaše kompetencie. Ale môj odhad je, že za určitých okolností by sa u vás mohli prihlásiť aj tí biedaci, ktorí dneska dostali facku do tváre, že im niekto zaplatí. Komu zaplatili? Štát zaplatil Širokému. Ale Široký povedal, že nezaplatí. A prečo to povedal? Totiž vie, že ho kryje SMER. Takže on sa rozhodol, že zaplatí tým biedakom 15 %. Ja sa ospravedlňujem tým, ktorí to počuli, za to, čo ale poviem. Ráno o tretej na námestovskej autobusovej stanici je ako na Prvého mája. Viete, koľko tam je chlapov z celej hornej Oravy. S tými plnými taškami idú do toho sveta, idú robiť (vŕtačka v taške), idú zarobiť, doniesť niečo domov žene, deťom. Tam sa žije ešte tak, ako sa žilo dakedy. A týmto biedakom proste povedali, chlapci, možno padlo na Bahamách to rozhodnutie o 15 %, teda o 85 % nie. Len VÁHOSTAV mal, myslím, 1 300 tých veriteľov. Neviem, čo vy môžete alebo nemôžete v tomto smere robiť, ale podľa mňa to môžu byť kľudne vaši klienti. Ale aj vzhľadom na ten záver, ktorý ste napísali, ako senzitívne vyhodnocuje vaše podnety parlament, im to asi moc nepomôže, hej. Ale skúšať to treba vždycky. Ja som túto zásadu nikdy neopustil, lebo čo je ľahšie, ako sa vzdať? Čiže títo klienti vám asi pribudnú a ja teda chválim tú správu. A ja som vám to, myslím, aj minule hovoril, ja som v tejto správe nenašiel, ak to tam je, tak ma opravte, problematiku úžery. Podľa mňa vy sa môžete venovať aj problematike úžery a tomu, čo to tým ľuďom robia. A mám pocit, že sa teraz tomu nevenujeme. A ja si myslím, že je čas sa venovať aj skrz váš úrad tomu, naozaj tomu, čo sa v tejto krajine stalo, ako sa to stalo a ako nad tým privierame oči. Tvárime sa, že to neexistuje. To, čo tým ľuďom robia, mi to jeden vysvetľoval. Právo na vlastníctvo je z ústavy, vás niekto môže pripraviť úplne obludným spôsobom o vlastníctvo toho bytu. A teraz tým babkám robia to, že vlastne nevedia, ich ako z toho dostať. Nepoznám celkom tú technológiu, tam nasťahujú nejakých bezdomovcov. A proste no hrozné veci sa tak robia. Niekto mierne slušný by sa z toho povracal, SMER to kryje. SMER dokonca znova v zmysle svojich tradícií najlepších personálnych má aj nominácie, vysoký štátny úradník, štátny tajomník je človek, ktorý začal kariéru v týchto typoch podnikania, v úžerníckom podnikaní. Tam mi to chýba, pani ombudsmanka. Neviem, či dožijem ďalšej tak správy, taký je život, hej, ale v tej ďalšej správe by sa to podľa mňa malo v určitej kapitole objaviť, čo s tým robiť. Tí ľudia naozaj trpia. Sú im podľa mňa upierané ľudské práva, ústavné práva sú im upierané. Je to celé jedna obludná klika polomafiánska, ale sú to poväčšine ctihodní občania, tak sa tváriaci, ale robia hrozné veci tým ľuďom. Tam by som naozaj upriamil aspoň trochu pozornosť. Z tých vecí iba asi v zásade iba jednu si vyberiem, lebo je taká aktuálna. Ste spomínali tie seniorské pobytové domy a ich nedostatok. A si myslím, že to tiež vieme, že je s tým problém. A vy ste to dobre vystihli, že už to nie je pobytový dom, už sa z toho stáva hospic, na poslednú chvíľu. To je znova prístup, prístup našej oficiálnej exekutívy, vládnej moci, politickej strany SMER. A ja vám to poviem na jednom príklade. Filozoficky oni sú tak mentálne totižto nastavení. Existuje projekt, ku ktorému ľudia tejto krajiny aj vy, aj pán Mičovský prispeli. Aj ja som teda svojím dielom k nemu prispel. Už stálo 3 mil. eur to poradenstvo, kde našej slovutnej vláde poradili, že má zbúrať funkčnú nemocnicu a postaviť tam novú, i keď o kilometer ďalej má skelet nefunkčnej nemocnice, kde by teda tiež mohli postaviť tú nemocnicu. Prečo to hovorím? Skelet nefunkčnej nemocnice, kde nič iné nezostáva, len ho zbúrať, na Rázsochách proste je nefunkčný skelet, s ktorým nič iné neurobíte, len musíte ho zbúrať tak či tak. Ale našim poradili za peniaze ľudí, naše našej slovutnej vláde, že majú zbúrať funkčnú nemocnicu a namiesto nej ju postaviť. Čiže po zbúraní funkčnej nemocnice budú stavať novú nemocnicu a ešte musia zbúrať skelet nefunkčnej nemocnice. Hovorím, ja som to tu už hovoril, môj bača Jano by im poradil, aby nebláznili. Ale hovorím to preto, že ešte pritvrdzuje tú absurditu to, že tá funkčná Nemocnica svätého Michala, bývalá Vojenská nemocnica je adaptovateľná trebárs na pobytové zariadenie, kde by ste mohli umiestniť vzhľadom na rozsah, veľkosť, existujúcu výstavbu, ktorá tam je, naozaj veľké množstvo ľudí, ktorí to potrebujú. A tu dávam prípadne aj do pozornosti aj ľuďom, však nech sú aspoň trošku kritickí, aspoň aby sme sa sami pred sebou nemuseli hanbiť za to, čo stvárame. Čiže ak teraz pani ombudsmanka skonštatovala, že z pobytových domov sa stávajú hospice práve pre ten nedostatok, a bohvie, ako tam čo všetko funguje, tak teraz sa nikto nečuduje absurdite, prečo sa má zbúrať tá nemocnica, kde by ste mohli podľa môjho odhadu umiestniť možno osemsto, možno tisíc ľudí, ktorí to naozaj nevyhnutne potrebujú, aj Bratislavský kraj je mimoriadne spádová oblasť, v tom sa hádam zhodneme, hej, adaptácia tých priestorov nie je taká. (Reakcia z pléna.) Pri tej príležitosti ma to napadlo, kde vaša správa konštatuje, ako to s tými pobytovými domami funguje. Avšak nech to ľudia vedia, nech sa to dozvedia, nech si prípadne spravia svoj názor na to. Končím. Ďakujem veľmi pekne. Držím vám palce.